ลงทะเบียนตกงานเริ่มนิ่งยอด18.7ล้านคน
ลงทะเบียนตกงานรับ 5 พันบาท เริ่มนิ่งล่าสุดยอด 18.7 ล้านคน


30 มี.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลังเปิดเผยว่า เมื่อเวลา 6.00 น. ของวันที่ 30 มี.ค. 2563 มีคนลงทะเบียนใน www.เราไม่ทิ้งกัน.com จำนวน 18.7 ล้านคน เพื่อขอรับเงินช่วยเหลือจากการได้รับผลกระทบจากไวรัสโควิด-19 (COVID-19) จำนวน 5,000 บาท เป็นเวลา 3 เดือน
ทั้งนี้ ระบบจะตรวจสอบว่า ผู้ลงทะเบียนมีคุณสมบัติครบ 3 เงื่อนไขสำคัญ คือเป็นแรงงาน ไม่อยู่ในระบบประกันสังคมมาตรา 33 และได้รับผลกระทบจากโควิด-19 จริง โดยจะได้รับเงินภายใน 7 วันทำการ ผ่านบัญชีที่ได้ลงทะเบียนไว้
นายลวรณ กล่าว สำหรับการลงทะเบียนลงทะเบียนกระทรวงการคลัง คิดว่าผ่านจุดพีคมาแล้ว เมื่อช่วงสี่ทุ่มถึงเที่ยงคืนของวันที่ 28 มี.ค. 2563 มีคนเข้ามาลงทะเบียน ชั่วโมงละกว่า 2 ล้านคน โดยเวลา 22.36 น มีผู้ลงทะเบียนได้ 5.3 ล้านคน เวลา 22.51 น. มีคนลงทะเบียนได้ 6 ล้าน และตอนเที่ยงคืนมีคนลงทะเบียนแล้ว 8.5 ล้านคน
สำหรับในวันที่ 29 มี.ค. 2563 เวลา 6.00 น. มีคนลงทะเบียนได้ 9.6 ล้านคน และมาทะลุ 10 ล้านคน เวลา 7.20 น. เวลา 13.00 น. ยอดลงทะเบียนเพิ่มเป็น 15.3 ล้านคน เวลา 18.00 น. มีคนลงทะเบียน 17.2 ล้านคน เวลา 21.00 น. มีคนลงทะเบียน 18.2 ล้านคน และเวลา 24.00 น. มีคนลงทะเบียน 18.6 ล้านคน
ขณะที่วันที่ 30 มี.ค. 2563 มีคนลงทะเบียน 18.7 ล้านคน แสดงให้เห็นว่า มีคนตกงานที่คิดว่าได้รับผลกระทบจากโควิด-19 ลงทะเบียนจนเกือบหมดแล้ว
อย่างไรก็ตาม การลงทะเบียนกระทรวงการคลังเปิดให้ลงตลอด 24 ชั่วโมง ไปจนกว่าจะสิ้นสุดโครงการในเดือน มิ.ย. 2563